Vsi sveti 


Duhovniki  pri  pridigah  različno  nagovarjamo  svoje poslušalce. Jaz navadno rečem: bratje in sestre. Nekateri pravijo - dragi farani, spoštovani verniki, včasih je bilo v navadi: preljubi... Kaj pa če bi vas zdajle pozdravil: Dragi svetniki !!? Verjetno bi me precej čudno pogledali. Večinoma bi celo mislili, da se norčujem iz vas. Vsak zase bi kar hitro ugotovil: Jaz nisem noben svetnik; imam preveč napak in grehov; v meni je premalo resnične ljubezni do Boga in do ljudi; moja vera in upanje sta slabotna; sem daleč od kakšne popolnosti.

In vendar se nam ne bi smelo zdeti tako nemogoče in čudno - biti svetnik. Saj navsezadnje je prav to glavni in končni cilj našega življenja: priti v nebesa. Zato bi nam morali tudi svetniki biti bolj domači, bolj blizu. V resnici pa se nanje spomnimo le ob praznikih, pa še to bolj od daleč: mi smo tu, na zemlji - oni so v nebesih, pri Bogu. Med nami in svetniki si predstavljamo velikansko razdaljo, predvsem pa je vmes še smrt. Tako naj bi svetniki po naših predstavah bili nekaj čisto drugega kot navadni ljudje. Pa je edina razlika med nami in njimi v tem, da so oni cilj že dosegli, mi pa se še trudimo na poti v večno domovino. Tudi svetniki so morali prehoditi to pot in tudi njim na njej ni šlo vse gladko. Tudi oni niso naredili vsega 100-odstotno dobro, brez napak in popolno. Tudi njim bi se zdelo neverjetno, če bi jih kdo že na tem svetu nagovoril, kot da so svetniki - sedaj pa je to njihov edini poklic. Bratje in sestre - v to se skušajmo danes vživeti, sicer bo šel praznik Vseh svetih mimo nas brez pravega pomena in koristi. Svetniki in svetost so za kristjana nekaj običajnega; nekaj, kar mu je blizu in domače.

Svetnike častimo, ker se nam na njih razodeva delček Božje svetosti. Svetnikom se priporočamo, ker so bližje Bogu in lahko za nas posredujejo. Svetnike posnemamo, ker so nam zgled s svojim prizadevanjem za dobro. Svetniki pa naj bi nas tudi kaj naučili – da bi drugače gledali na svoje življenje; da bi naša pot v družbo svetnikov imela čim manj ovinkov, da bi na njej čim manj padali in da ne bi preveč zgrešili prave smeri.

Tudi glede današnjega praznika bi nam svetniki lahko kaj povedali. Da to ni Dan mrtvih ampak praznik življenja. Da se mora žalost ob misli na smrt in drage pokojne umakniti veselju ob misli na srečo svetnikov. Svetniki nas učijo, da nad nami ne vlada slepa usoda ampak Božja ljubezen, ki nas vodi k sebi. Tudi to nam svetniki sporočajo, da ni dovolj, če na današnji dan poskrbimo samo za grobove - potruditi se moramo tudi za molitev in poglobitev svoje vere. In še nekaj: naj ne mislimo samo na svoje rajne ampak tudi nase - naj ne pozabimo, kam smo namenjeni.

Pastir je sedel pri svoji čredi na bregu velike reke, ki teče na obrobju sveta. Kadar je imel čas, je gledal prek reke in igral na piščal. Nekega večera je prek reke k njemu prišla Smrt in rekla: »Prihajam in bi te rada vzela s sabo na drugo stran. Ali te je strah?« »Zakaj strah?« je vprašal pastir. »Vedno sem pogledoval tja prek reke, odkar sem tu. Vem, kako je tam.« Tedaj mu je Smrt položila roko na ramo, pastir je vstal in se peljal z njo čez reko, kakor da ni nič. Pokrajina na drugem bregu mu ni bila tuja in zvoki njegove piščali, ki jih je veter zanesel čez reko, so bili že tam. 


 /Jorg Zink: Moliti pokončno MD/
»Vedno sem pogledoval čez,« je rekel pastir. Zato mu odhod na drugo stran ni bil nič strašnega in groznega ampak nekaj, kar je že od nekdaj mirno pričakoval. Zvoki piščali - to je njegove molitve - pa so bili tam že pred njim. Tako se je v novi domovini res lahko počutil domačega.

Bratje in sestre. Ravno praznik Vseh svetnikov je priložnost, da tudi mi malo bolj kot sicer - pogledamo čez. Potem se bomo zavedli, da je med množico svetnikov pripravljen prostor tudi za nas. Potem bomo znali tudi živeti bolj sproščeno. Lažje bomo razločevali, kaj je vredno našega truda in kaj ne. In z večjo gotovostjo bomo zapeli: V nebesih sem doma. Amen.

SVETNIKI

Svetniki so kot mi ljudje,
dokler na svetu še žive.
Zdaj so v nebesih blaženi
pri Bogu in med angeli.

Svetniki dobri so bili,
molili so in delali.
Zato jih kot prijatelje
sprejel je Bog med angele.

Svetniki se radujejo,
v ljubezni božji srečni so.
In molijo za vse ljudi
pri Bogu skupaj z angeli.

Svetniki bomo mi nekoč,
prosimo zdaj jih za pomoč,
da bomo varno šli domov
k Očetu sredi angelov.
SVETNIK XY  (več svetnikov)
                     
Blagor vam, ki ste pri Bogu 
med svetniki srečni ste. 
Cerkev zdaj vaš god praznuje 
in raduje z vami se. 


Vera, upanje, ljubezen 
vedno vas vodila je.  
Delali ste in molili,  
Bog vam bo poplačal vse.


Vzor zvestobe in kreposti 
ste bili v življenju nam. 
A v nebesih zdaj prosite, 
da vsi srečamo se tam.
